Document ID: 32014R0317

ΚΑΝΟΝΙΣΜΌΣ (ΕΕ) αριθ. 317/2014 ΤΗΣ ΕΠΙΤΡΟΠΉΣ
της 27ης Μαρτίου 2014
για την τροποποίηση του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το παράρτημα XVII (καρκινογόνες, μεταλλαξιογόνες και τοξικές για την αναπαραγωγή ουσίες)
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 68 παράγραφος 2,
Εκτιμώντας τα ακόλουθα:
(1)
Το παράρτημα XVII του κανονισμού (ΕΚ) αριθ. 1907/2006 απαγορεύει, στις καταχωρίσεις 28 έως 30, την πώληση στο ευρύ κοινό ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή (ΚΜΤ) κατηγορίας 1Α ή 1Β ή μειγμάτων που περιέχουν αυτές τις ουσίες σε συγκέντρωση που υπερβαίνει τα προκαθορισμένα όρια. Οι εν λόγω ουσίες απαριθμούνται στα προσαρτήματα 1 έως 6 του παραρτήματος XVII.
(2)
O κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (2) τροποποιήθηκε με τους κανονισμούς της Επιτροπής (ΕΕ) αριθ. 618/2012 (3) και (ΕΕ) αριθ. 944/2013 (4), για τους σκοπούς της προσαρμογής του στην τεχνική και επιστημονική πρόοδο, προκειμένου να επικαιροποιηθούν ή να ενταχθούν διάφορες νέες εναρμονισμένες ταξινομήσεις των ουσιών ΚΜΤ.
(3)
Ο κανονισμός (ΕΕ) αριθ. 618/2012 καθορίζει νέα εναρμονισμένη ταξινόμηση για τις ακόλουθες ουσίες: το φωσφίδιο του ινδίου έχει ταξινομηθεί ως καρκινογόνο κατηγορίας 1Β, το φωσφορικό τριξυλύλιο και το 4-tert-βουτυλοβενζοϊκό οξύ έχουν ταξινομηθεί ως ουσία τοξική για την αναπαραγωγή κατηγορίας 1Β.
(4)
Ο κανονισμός (ΕΕ) αριθ. 944/2013 καθορίζει νέα εναρμονισμένη ταξινόμηση για τις ακόλουθες ουσίες: [η πίσσα, η λιθανθρακόπισσα, υψηλής θερμοκρασίας] έχουν ταξινομηθεί ως καρκινογόνες κατηγορίας 1A· το αρσενικούχο γάλλιο έχει ταξινομηθεί ως καρκινογόνο κατηγορίας 1Β· [η πίσσα, η λιθανθρακόπισσα, υψηλής θερμοκρασίας] έχουν ταξινομηθεί ως μεταλλαξιογόνες κατηγορίας 1B· [η πίσσα, η λιθανθρακόπισσα, υψηλής θερμοκρασίας], η ουσία epoxiconazole (ISO), το νιτροβενζόλιο, το φθαλικό διεξύλιο, η Ν-αιθυλο-2-πυρρολιδόνη, το δεκαπενταφθοροοκτανοϊκό αμμώνιο, το υπερφθοροοκτανοϊκό οξύ και το 10-αιθυλο-4,4-διοκτυλ-7-οξο-8-οξα-3,5-διθεια-4-κασσιτεραδεκατετρανικό 2-αιθυλεξύλιο έχουν ταξινομηθεί ως ουσίες τοξικές για την αναπαραγωγή κατηγορίας 1Β.
(5)
Επειδή οι υπεύθυνοι επιχειρήσεων μπορεί να εφαρμόσουν τις εναρμονισμένες ταξινομήσεις που καθορίζονται στο μέρος 3 του παραρτήματος VI του κανονισμού (ΕΚ) αριθ. 1272/2008 νωρίτερα, θα πρέπει να είναι σε θέση να εφαρμόσουν τις διατάξεις του παρόντος κανονισμού νωρίτερα σε εθελοντική βάση.
(6)
Συνεπώς, τα προσαρτήματα 1 έως 6 του παραρτήματος XVII του κανονισμού (ΕΚ) αριθ. 1907/2006 πρέπει να τροποποιηθούν αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με τα παραρτήματα I, ΙΙ και III του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Το παράρτημα I του παρόντος κανονισμού εφαρμόζεται από την 1η Απριλίου 2014.
Το παράρτημα II του παρόντος κανονισμού εφαρμόζεται από την 1η Ιανουαρίου 2015.
Το παράρτημα III του παρόντος κανονισμού εφαρμόζεται από την 1η Απριλίου 2016.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Μαρτίου 2014.

Labels: 3
0
1
20